Priečny potok (prítok Petrovičky)

Priečny potok je potok na Hornom Považí, na území okresu Bytča. Je to pravostranný prítok Petrovičky, meria 2,7 km a je tokom IV. rádu.

Prameň 
Pramení v Javorníkoch, na južnom okraji geomorfologického podcelku Vysoké Javorníky, na severovýchodnom svahu Drevísk (805,4 m n. m.) v nadmorskej výške cca 620 m n. m.

Opis toku 
Na hornom toku tečie juhovýchodným smerom po hranici CHKO Kysuce a vstupuje do geomorfologického podcelku Nízke Javorníky, do geomorfologickej časti Javornícka brázda. Z pravej strany priberá prítok z juhovýchodného svahu Drevísk a na dolnom toku už tečie východoseverovýchodným smerom. Napokon sa esovito stáča, preteká severným okrajom intravilánu obce Petrovice, kde ústi v nadmorskej výške približne 393 m n. m. do Petrovičky.

Potoky na Slovensku
Povodie Váhu
Vodné toky v Javorníkoch
Vodné toky v okrese Bytča